《相逢何匆匆行一首》
明代·黄省曾

相逢何匆匆，相别何草草。鸳鸯何𡄸𡄸，分飞懊愁恼。

酌酒何别言，言别不能住。两情方绸缪，何当舍我去。

牵衣向君言，君心何太忍。晨鸡且勿鸣，斯须共裯枕。

北斗光阑干，车马已在门。送子一二步，庶展千万心。

玉泪不敢挥，含悽向郎语。中途慎加餐，慎勿洮神虑。

今日送君去，明日愿君来。愿来君不来，贱妾当何依。

维天不有雁，维川不有鱼。慰妾长相忆，望子尺素书。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。